ກະຊວງແຜນການ ແລະ ການລົງທຶນຍົກລະດັບການ ປະຕິບັດວຽກງານ ແລະ ລະບຽບການໃຫ້ລັດຖະກອນໃໝ່
Posted on | mai 27, 2013 | No Comments
ຂປລ. ກະຊວງແຜນການ ແລະ ການລົງທຶນຈັດພິທີໄຂຊຸດຝຶກອົບຮົມໃຫ້ພະນັກງານລັດຖະກອນໃໝ່ຈຳນວນ 120 ຄົນ, ຍິງ 48 ຄົນ ຊຸດທີ່ I ເພື່ອໃຫ້ພະນັກງານລັດຖະກອນໄດ້ມີຄວາມຮູ້, ຄວາມສາມາດ, ມີສະຕິໃນການຝຶກຝົນຫລໍ່ຫລອມ ແລະ ຍົກລະດັບຄວາມຮັບຜິດຊອບໃນຂົງເຂດການປົກຄອງ ແລະ ຄຸ້ມຄອງລັດຖະກອນຢ່າງເປັນປະຈຳຊຶ່ງຊຸດຝຶກອົບຮົມໄດ້ຈັດຂຶ້ນແຕ່ວັນທີ 27-31 ພຶດສະພາ 2013 ນີ້ຢູ່ທີ່ກະຊວງດັ່ງກ່າວ ໂດຍການເປັນປະທານຂອງທ່ານ ດຣ. ບຸນທະວີ ສີສຸພັນທອງ, ຄະນະປະຈຳພັກ, ລັດຖະມົນຕີຊ່ວຍວ່າການກະຊວງແຜນການ ແລະ ການລົງທຶນ, ມີບັນດາຫົວໜ້າກົມ, ຮອງກົມ ແລະ ພະນັກງານຈຳນວນໜຶ່ງເຂົ້າຮ່ວມ.
ທ່ານ ດຣ. ບຸນທະວີ ສີສຸພັນທອງ ໄດ້ກ່າວວ່າ: ການຈັດຊຸດອົບຮົມໃຫ້ລັດຖະກອນໃໝ່ນີ້ ເປັນວຽກໜຶ່ງທີ່ມີຄວາມໝາຍຄວາມສຳຄັນຫລາຍ ແລະ ເປັນວຽກບູລິມະສິດຂອງລັດຖະບານທີ່ຕ້ອງໄດ້ຈັດຕັ້ງເປັນລະບົບ ແລະ ຕໍ່ເນື່ອງໂດຍສະເພາະແມ່ນດ້ານການກໍ່ສ້າງ ແລະ ບຳລຸງຍົກລະດັບພະນັກງານລັດຖະກອນໃຫ້ມີຄວາມໜັກແໜ້ນທາງດ້ານການເມືອງ, ມີຄຸນສົມບັດປະຕິວັດ, ມີຈັນຍາບັນ, ມີຄວາມຮູ້ຄວາມສາມາດຕ່າງໆທີ່ສົມຄູ່ກັບມາດຖານຂອງຕຳແໜ່ງງານທີ່ຮັບຜິດຊອບ, ທັງສອດຄ່ອງກັບເນື້ອໃນຈິດໃຈກອງປະຊຸມໃຫຍ່ຂອງພັກໃນແຕ່ລະຄັ້ງໂດຍສະເພາະແມ່ນກອງປະຊຸມໃຫຍ່ຄັ້ງທີ IX ຂອງພັກ ກໍໄດ້ຢືນຢັນ ແລະ ເນັ້ນໜັກຄືນກ່ຽວກັບການພັດທະນາບຸກຄະລາກອນ, ຊຶ່ງໄດ້ກຳນົດຢູ່ໃນບາດກ້າວບຸກທະລຸທີ 2 ຄື: ບຸກທະລຸດ້ານຊັບພະບາກອນມະນຸດ ແລະ ສອດຄ່ອງກັບຍຸດທະສາດການຄຸ້ມຄອງລັດຖະກອນຮອດປີ 2020 ເພື່ອຈະບັນລຸຈຸດໝາຍດັ່ງກ່າວ, ບັນດາລັດຖະກອນໃໝ່ຕ້ອງໄດ້ຮຽນຮູ້ລະບຽບການຕ່າງໆເປັນຕົ້ນແມ່ນ ການເຊີດຊູນ້ຳໃຈຮັກຊາດ ຄວາມສາມັກຄີເປັນປຶກແຜນທົ່ວປວງຊົນ, ຄວາມຮູ້ພື້ນຖານກ່ຽວກັບການຄຸ້ມຄອງລັດຖະກອນແຫ່ງ ສປປ.ລາວ, ຄວາມຮູ້ພື້ນຖານທີ່ກັບຈັນຍາບັນຂອງລັດຖະກອນ, ເອກະສານທາງລັດຖະການຂອງສປປ.ລາວ, ການສົ່ງເສີມບົດບາດຍິງ-ຊາຍ, ຄວາມຮູ້ພື້ນຖານທີ່ກ່ຽວກັບການບໍລິຫານລັດຂອງ ສປປ.ລາວ ການບໍລິຫານຫ້ອງການ, ເລຂານຸການ ແລະ ການສຳເນົາເອກະສານ, ການເຮັດວຽກເປັນໝູ່ຄະນະ, ທິມງານ ແລະ ພິທີການ- ມາລະຍາດທາງສັງຄົມ ນອກນີ້ຍັງຈະໄດ້ຮຽນກ່ຽວກັບພາລະບົດບາດ ແລະ ການເຄື່ອນໄຫວຂອງກະຊວງແຜນການຕື່ມອີກ./.